Metodologie výzkumu genderové problematiky

Katarína Teplická, 385979

Kvalitatívny výskum a jeho techniky

Kvalitatívny a kvantitatívny výskum sa v mnohom líšia. Jednak sú to ciele, ktoré sledujú,

jednak je to technika skúmania, a ďalším neopomenuteľným rozdielom je postup, ktorým

jednotlivé výskumy prebiehajú. Stručnú a výstižnú definíciu kvalitatívneho výskumu podáva

Disman na začiatku kapitoly venovanej tejto téme: „Kvalitativní výzkum je nenumerické

šetření a interpretace sociální reality. Cílem tu je odkrýt význam podkládaný sdělovaným

informacím.“ (Disman 2009: 285)

Ciele výskumu

Tak ako hovorí uvedená definícia, cieľom kvalitatívneho výskumu je vypracovanie nových

teórií a tvorba hypotéz. Na druhej strane cieľom kvantitatívneho výskumu je testovanie

vopred určených hypotéz. Logika kvantitatívneho výskumu je deduktívna- na začiatku je

problém alebo teória, ktorú transformujeme na hypotézy, ktoré následne overujeme.

Kvalitatívny výskum používa logiku indukcie, keďže na začiatku je pozorovanie a zber dát, a

až potom sa vynárajú vzorce, teórie.

Rozdielnosť cieľov teda ovplyvňuje aj množstvo informácií, ktoré jednotlivé výskumy

vyhľadávajú. Kým kvantitatívny výskum sa sústreďuje na získanie faktov o čo najväčšom

počte jedincov, v kvalitatívnom výskume sa výskumník snaží získať čo najviac dát od menej

respondentov a skúma vzťahy medzi nimi. Jeho úlohou je nájsť určité štruktúry medzi

všetkými informáciami, ktoré respondent podá. Z tohto dôvodu sa z výsledkov získaných v

kvantitatívnom výskume uskutočňuje pomerne jednoduchá generalizácia, na rozdiel od

výskumu kvalitatívneho.

Technika zberu dát

Medzi najpoužívanejšie techniky zberu dát v kvalitatívnom výskume patrí zúčasnené

pozorovanie, neštandardizovaný rozhovor či analýza osobných dokumentov. Techniky môžu

byť síce podobné ako pri kvantitatívnom výskume, no postup je rozdielny: tu vstupujeme do

výskumu s nejakým sociálnym problémom, bez teórie a hypotéz. Ďalej aplikujeme terénny

výskum, ktorý zahŕňa priebežné vytváranie vzorcov a analýzu a interpretáciu dát. Výsledkom

sú, ako sme už spomínali, hypotézy, ktoré sa dodatočne dajú použiť pre kvantitatívny výskum.

Teóriu vyvinieme čiste induktívnym spôsobom (aspoň sa o to snažíme), bez vopred

pripravených hypotéz. Takto vytvorenú teóriu nazývame „grounded theory“, ide teda o teóriu,

ktorá „stojí na pevných základoch“ (zakotvenú teóriu).

Dve hlavné stratégie používané pri tvorbe grounded theory sú teoretické vzorkovanie a

metóda konštantného porovnávania.

Teoretické vzorkovanie je podľa Glasera a Straussa proces zberu dát, kde výskumník súčasne

zbiera dáta, kóduje a analyzuje ich. Výskumník si vytvára najširšiu možnú škálu dát, až kým

nemá pocit saturácie (teoretickej „nasýtenosti“ datami) a nevidí všetky existujúce vzorce, z

ktorých následne vytvára kategórie (ďalej použiteľné v kvantitatívnom výskume). Aby

výskumník túto saturáciu dosiahol, musí preskúmať čo najviac rôznych skupín a získať

maximálne množstvo informácií.

Pri metóde konštantného porovnávania ide o to, aby výskumník dáta súčasne aplikoval,

kódoval a vzorkoval. Metodológia výskumu nie je vytváraná a priori, ale až v priebehu zberu

dát. Štruktúry, ktoré sa vytvárajú, vedú k ďalším možným otázkam. Výsledky jedného

rozhovoru môžu viesť k voľbe ďalšieho respondenta či voľbe techniky.

Konštruovať metodológiu vopred, pred samotným zberom dát, nie je u kvalitatívneho

výskumu možné. Preto hovoríme, že kvalitatívny výskum nie je štandardizovaný- narozdiel

od výskumu kvantitatívneho. Otázky nie sú vopred naplánované, ale tvoria sa postupne.

Neštandardizovanosť však znižuje reliabilitu.

Zber dát sa uskutočňuje pomocou zúčastneného pozorovania. To sa dá definovať ako

pozorovanie z pozície výskumníka, ktorý sa zúčastňuje na každodennom živote pozorovanej

skupiny. Snaží sa pri tom životu týchto ľudí porozumieť. Pozorovateľ môže zaujať teoreticky

štyri pozície.

Prvou je pozícia úplného pozorovateľa, kedy je o ňom všeobecna známe, že je pozorovateľ a

jeho prítomnosť môže správanie skupiny aj ovplyvniť. Ďalšou pozíciou je pozorovateľ ako

participant, kedy je výskumník v sociálnej interakcii so skupinou, no nepredstiera, že je

naozajstný participant.

Tretia pozícia je nazývaná participant ako pozorovateľ. Výskumník je členom skupiny, no

zároveň ju pozoruje. Miera jeho stotožnenia sa s členmi je výrazná, a tým sa zvyšuje aj jeho

porozumenie skupine. V tomto prípade ale predstavuje nebezpečenstvo možnosť stratenia

objektivity. Poslednou pozíciou v tomto zjednodušenom rozdelení je úplný participant, kedy

je pozorovateľ so skupinou absolútne stotožnený a nikto nevie, aká je jeho skutočná rola- rola

výskumníka.

Ku zúčastnenému pozorovaniu zahŕňame aj neštandardizované interview (plán rozhovoru nie

je vopred pripravený), otázky vznikajú z odpovedí na predošlé otázky. Ďalej tu zahŕňame aj

analýzu osobných dokumentov- a teda respondentovu osobná výpoveď o vlastnom živote či o

určitom probléme (denníky, korešpondencia, v určitým prípadoch aj fotografie, atď).

Záznam dát

Rozdielne než v kvantitatívnom výskume prebieha v kvalitatívnom výskume aj záznam dátnajčastejšie

sa spôsob zaznamenávania nazýva „field notes“, a teda poznámky z terénu. Je to

vlastne okamžitá interpretácia z pohľadu autora. Zároveň je podstatný aj zápis informácií o

danom prostredí a zápis všetkých udalostí, ktoré sa v tej dobe odohrali. Ide vždy o čo

najpresnejšie informácie, pretože inak by výskumník neskôr nemusel rozumieť všetkým

súvislostiam. Dôležitým prvkom je kategorizovanie dát do čo najjasnejším kódov.

Kvalitatívny a kvantitatívny výskum sú teda v podstate komplementárne- kým kvalitatívny

nám pomáha porozumieť existujúcej realite, kvantitatívny testuje validitu tohto porozumenia.

POUŽITÁ LITERATÚRA: Disman, M. 1993. Jak se vyrábí sociologická znalost. Praha:

Karolinum. (283-322)